钦定古今图书集成/理学汇编/字学典/第100卷 > 欧阳通
## 钦定古今图书集成/理学汇编/字学典/第100卷 > 欧阳通

按《唐书欧阳询传》：“‘询子通，仪凤中累迁中书舍人。天
授初，转司礼卿，判纳言事。通蚤孤，母徐教以父书，惧
其堕，尝遗钱使市父遗迹，刻意临仿以求售，数年，书
亚于询，父子齐名，号大小欧阳体’。褚遂良亦以书自
名，尝问虞世南曰：‘吾书何如’智永答曰：‘吾闻彼一字
直五万，君岂得此’？曰：‘孰与询’？曰：‘吾闻询不择纸笔，皆
得如志，君岂得此’？”遂良曰：“然则何如？”世南曰：“君若手
和笔调，固可贵尚。”遂良大喜。通晚自矜重，以狸毛为
笔，覆以兔毫，管皆象犀，非是未尝书。

按《书断》：“欧阳询子通亦善书，瘦怯于父。薛纯陀亦效
询草，伤于肥钝，乃通之亚也。”

按《广川书跋》“通笔力劲险，尽得家风。”

按《宣和书谱》：欧阳通行草，得询之险劲，盘结分布，意
态则有所未及，亦不失其为名书也。父子表见一时，
为唐名臣，亦已美哉！今御府所藏行书二节：《陈高祖
本纪千文》。